《弃妇词》
唐代·顾况

古人虽弃妇，弃妇有归处。今日妾辞君，辞君欲何去。

本家零落尽，恸哭来时路。忆昔未嫁君，闻君甚周旋。

及与同结发，值君适幽燕。孤魂托飞鸟，两眼如流泉。

流泉咽不燥，万里关山道。及至见君归，君归妾已老。

物情弃衰歇，新宠方妍好。拭泪出故房，伤心剧秋草。

妾以憔悴捐，羞将旧物还。馀生欲有寄，谁肯相留连。

空床对虚牖，不觉尘埃厚。寒水芙蓉花，秋风堕杨柳。

记得初嫁君，小姑始扶床。今日君弃妾，小姑如妾长。

回头语小姑，莫嫁如兄夫。

作者简介：顾况（生卒年不详），字逋翁，号华阳真逸（一说华阳真隐）。晚年自号悲翁，汉族，唐朝海盐人，（今在浙江海宁境内）人。唐代诗人、画家、鉴赏家。他一生官位不高，曾任著作郎，因作诗嘲讽得罪权贵，贬饶州司户参军。晚年隐居茅山，有《华阳集》行世。